L'Ajuntament instal·la dos bancs reciclats al CEIP Paluzié
24 nov. 2023

El CEIP Paluzié de Catarroja compta amb nou mobiliari molt especial: dos bancs reciclats amb taps de plàstic i que estan instal·lats a la porxada del pati. Els materials dels bancs han estat arreplegats per l'alumnat del centre dintre de la campanya de foment del reciclatge del centre, al que també s'han afegit els taps del punt d'arreplegada del parc de Secanet.

El regidor d'Educació, Jose Cuberos, la regidora de Cultura, Dolors Gimeno, i el regidor d'Urbanisme, Martí Raga, impulsor de la iniciativa des del departament de Territori, han visitat el centre educatiu per constatar i comentar amb l'alumnat els resultats de la campanya centrada en el reciclatge i l'ecomonia circular.

La campanya de recollida de taps per convertir-los en mobiliari urbà es va iniciar en juliol de 2022. Els contenidors, en forma de cor, i itinerants, estan ubicats actualment a l'Ajuntament, enfront del Palau Vivanco, a l'estació de Renfe i a l'avinguda Diputació, «i gràcies a la implicació del veïnat en el projecte d'educació ambiental, i economia circular, hem convertit els taps en bancs», explica el regidor d'Urbanisme, Martí Raga.

Els tres punts de reciclatge de taps de plàstic, amb els contenidors en forma de cor de color verd, promou l'economia circular i la participació, ja que la destinació dels taps de plàstic repercuteix directament en la ciutadania seent ella qui elegeix a través de diferents processos que es promouen des de la regidoria de Ciutat Educadora.

De moment els taps arreglats s'han convertit en 14 bancs que estan instal·lats a la plaça Vella, a la plaça de la Llotgeta, ara també, als centres escolars.